Կոմիտասը հայ կոմպոզիտորական և երաժշտագիտական դպրոցի հիմնադիրն է: Նա հայ երաժշտության մեջ միայնակ արեց այն, ինչը եվրոպական երաժշտության ասպարեզում արել էին բազմաթիվ երաժշտագետներ, կոմպոզիտորներ ու ազգագրագետներ: Կոմիտասն իր ժողովրդին վերադարձրեց հազարամյակների խորքերում պարփակված ինքնությունը, ոգին, հարազատ դիմագիծը:

Կոմիտասը պատմական Հայաստանի շրջաններից գրառել է և կորստից փրկել մեզ ժառանգված հայ ժողովրդական երաժշտության ադամանդը: Պահպանվել է 1500-ից ավելի նմուշ:

Նրա գրառումները կատարված են բացառիկ վարպետությամբ. նոտագրված են նաև բնական երգի՝ աննշան թվացող նրբությունները:

Դրանք արտահայտում են հայ ժողովրդի կյանքի գրեթե բոլոր դրսևորումները: Երգերն ու նվագները բաժանվում են տեսակների՝ ծիսական, տոնական, աշխատանքային (երկրագործի երգեր. հացի արարման փուլերը՝ գութանի, ցանելու, քաղհանի, սայլի, կալի, ցորենն աղալու երգեր և այլն, տնային աշխատանքի երգեր՝ սանդի, այծ կթելու, օրորոցի, և այլն), էպիկական, սիրային, բնության, պանդխտության, ողբի, մանկական, կատակերգ, պարերգ, ռազմական և հեթանոսական՝ քրմական պարեղանակներ և այլն:

Կոմիտասն իր գրառած նյութերի հիման վրա կատարել է երաժշտագիտական բացառիկ ուսումնասիրություններ: Ներկայացրել է դրանց ստեղծման բնական միջավայրը, ժողովրդի կենցաղը, կատարել է երգերի անգերազանցելի վերլուծություններ՝ ասես <<հերձելով>> երգը, ցույց է տվել երգի կմախքը, հիմքերը, դրանց վրա գոյացող միսուարյունը, նյարդային ամենանուրբ թելերը, դասակարգել զգացմունքի տեսակներն ու դրանց արտահայտման ձևերը, միջոցները, պարզաբանել է լեզվի և երաժշտության օրինաչափությունները, ձևակերպել երաժշտական տաղաչափության տեսակներն ու օրենքները, կատարել է ընդհանրացումներ և հայտնաբերել հայ երաժշտությանը հատուկ օրենքներ, ստեղծել է հայ երաժշտության քերականությունը: Նրա այդ աշխատությունները բացառիկ են, աննախադեպ. Օրինակ՝ դժվար է գտնել աշխարհում մեկ երգի վերլուծության այնպիսի նմուշ, ինչպիսին Կոմիտասի <<Լոռու գութաներգ>>-ինն է: Իր ստեղծած երաժշտագիտական ինքնատիպ համակարգով նա ուսումնասիրել է ժողովրդական և հոգևոր երաժշտության կազմն ու օրենքները: Կազմել է աղյուսակներ՝ այդ ամենը տեսանելի, հստակ ցույց տալու համար: Ահա աղյուսակի բովանդակությանը վերաբերող օրինակներից մեկը միայն.

**Ա. ԱՄԱՆԱԿ**

ա. Գործածական ամանակները, բ. Եղանակի կետադրության ամանակները (բութ, ստորակետ, միջակետ, վերջակետ)

գ. Շեշտադրության ամանակները (շեշտ, հարց, երկար), դ. Զարդեր (անցիկ, կանխիկ, հապաղիկ,շաղկապ,շեղ) ե. Կշիռ, տաղաչափություն (3/4, 2/4 և այլն), Չափ (ծանր ձևեր և այլն)

**Բ. ԵՂԱՆԱԿ**

ա. Սահման, բ. Քառունակ, գ. Կազմ (սկիզբ, եղանակի հիմնաձայն, նախադասություններ (դիմող, հանգչող, վերջացող), կետադրություն, շեշտադրություն, զարդեր, թռիչք, եղանակի հիմնական ձևերը, հիմնական ձևերի ձևափոխությունը, եղանակի հիմքերը)

**Գ. ՈԳԻ**

ա. Զգացմունքի տեսակները

բ. Ինչ դեր են խաղում զգացմունք արտահայտելու համար.

1. Ամանակը՝ իր բաղադրիչ մասերով

2. Եղանակը՝ ամբողջ կազմով

Կոմիտասը, հրաշալի իմանալով ոչ միայն հայ, այլև ընդհանուր արևելյան երաժշտությունը, խորությամբ յուրացրեց նաև եվրոպական երաժշտության ձեռքբերումները՝ իր ուսումը շարունակելով Բեռլինում: Նշանավոր մասնագետները, պրոֆեսորները ուսանող Կոմիտասին վերաբերվում էին արդեն որպես գործընկերոջ: Նա դառնում է նորաստեղծ Միջազգային երաժշտական ընկերության անդամ: Այն ղեկավարում էր հանրահայտ երաժշտագետ Օսկար Ֆլայշերը: Այս կազմակերպությունը հայտնի է դառնում ողջ Եվրոպայում: Անցկացվում են միջազգային գիտաժողովներ, հրատարակվում են գիտական աշխատություններ, կազմակերպվում են համերգներ և այլն, որոնց մասնակցում է Կոմիտասը: Ահա Օսկար Ֆլայշերի և Մաքս Զայֆերտի գնահատականները.

<<Պարտքս եմ համարում Միջազգային երաժշտական ընկերության անունից շնորհակալություն հայտնել Ձեզ այն սիրահոժարության համար, որով Դուք հայ երաժշտության մասին Ձեր դասախոսություններով նպաստեցիք մեր ընկերության նպատակներին: Ձեր հմտալից և խորիմաստ դասախոսություններն օգնեցին մեզ խոր հայացք նետելու այն երաժշտությանը, որը ցարդ մեզ համար գրեթե փակ էր և որը կարող է շատ բան սովորեցնել մեզ` եվրոպացիներիս: Ձեր նախաձեռնած աշխատանքը բնավ դյուրին չէ, և ես բոլոր նրանց անունից արտահայտած կլինեմ, ովքեր լսել են Ձեր դասախոսությունները (այդ թվում՝ բացառիկ համարում և գիտական աշխարհում համաշխարհային ճանաչման արժանացած այրերի), եթե պնդեմ, որ Ձեր տքնաջան աշխատանքը և ջանքերը զուր չեն: Դուք անգնահատելի ծառայություն մատուցած կլինեք արդի գիտությանը, եթե հրատարակեք Ձեր աշխատությունները, և ես անչափ ուրախ կլինեմ, եթե կարողանամ օժանդակել Ձեզ այդ գործում: **Մեծագույն հարգանքով` Ձեր անձնվեր Օսկար Ֆլայշեր**>>:

<<Այն խորունկ հայացքը, որով Դուք ի մոտո մեզ ներկայացրիք մեզնից բոլորովին հեռու գտնվող բարձր և զարգացած մի քաղաքակրթության վսեմ կարողությունը, անակնկալորեն հմտալից մատուցումն այն ամենի, որ արևմտյան հնագույն քաղաքակրթության ճանաչման համար իսկապես բացառիկ նշանակություն ունի, Ձեր դասախոսելու և երգելու կատարյալ արվեստը – սրանք բաներ են, որ մեզ զարմանք կարող էին պատճառել, և որոնք վառ կմնան Ձեր ունկնդիրների հիշողության մեջ: Սրանով Դուք ոչ միայն մեր մասնաճյուղի շնորհակալությունը, այլև, վստահաբար, ձեր հայրենիքի քաղաքակրթական դերի գնահատումը վաստակեցիք: Վերոգրյալին ավելացնելով իմ մեծագույն խոնարհման արտահայտությունը` պատիվ ունեմ, մեծարգո տեր Վարդապետ, սույն նամակը ստորագրելու՝ **Ձեր անձնվեր դոկտոր Մաքս Զայֆերտ` Միջազգային երաժշտական ընկերության բեռլինյան մասնաճյուղի քարտուղար**>>:

Կոմիտասը հնարավորինս վերականգնեց 5-ից 15-րդ դարերի հայ եկեղեցական երաժշտությունը, որի հիմքերը նախաքրիստոնեական շրջանում էին, քանի որ հայ եկեղեցին ծիսակարգ ներմուծեց հայոց ավանդական հնագույն եղանակները: 9-րդ դարից սկսած՝ եկեղեցական երգերը գրանցվեցին հայկական նոտային (նևմային) համակարգով (<<խազեր>>), սակայն 16-րդ դարավերջում այդ նշաններն աստիճանաբար մոռացության մատնվեցին, դարձան անընթեռնելի, և մոտ 300 տարի երգերը փոխանցվում էին բանավոր, ուստի ենթարկվում էին փոփոխության, կրում էին նաև օտար ազդեցություններ (հատկապես ընդհանուր արևելյան ոճերին հատուկ): Կոմիտասը նախ մաքրեց այդ երգերը արևելյան անհարկի, ավելորդ գեղգեղանքներից ու զարդարանքներից՝ վերադարձնելով նախնական պարզ և վեհապանծ ոճը: Նա քսան տարի զբաղվեց միջնադարյան մոռացված նոտագրության՝ խազերի վերծանությամբ, գտավ պարզագույն խազերի բանալին, սկսեց կարդալ պարզ եղանակների առանձին դարձվածքներ, սակայն վերահաս պատերազմը և 1915 թ. Հայոց ցեղասպանությունը վերջ դրեցին Կոմիտասի ստեղծագործական կյանքին:

Կոմիտասը հայ կոմպոզիտորական դպրոցի հիմնադիրն է: Արդեն Բեռլինում ուսանելու տարիներին Կոմիտասի ուսուցիչը՝ Ռիխարդ Շմիդտը, վկայում է, որ Կոմիտասն ստեղծել է կոմպոզիտորական արվեստի ազգային և բոլորովին նոր ոճ: Ռ. Շմիդտ. <<Դուք ստեղծել եք երաժշտական ազնիվ ու ինքնուրույն ոճ, որ կարմիր գծի պես անցնում է Ձեր ամբողջ գրվածքների և շարադրությանց մեջ պայծառ կերպով. այդ ոճը ես անվանում եմ Հայկական ոճ, որովհետև մեր երաժշտական ծանոթ աշխարհի համար նորություն է>>: Նաև ասել է. <<Նա մի մոլեռանդ արևելցի էր՝ պատրաստ արյուն թափելու ամեն մի նոտայի համար>>:

Կոմիտասն ստեղծեց կոմպոզիտորական ազգային մի յուրահատուկ դպրոց, նոր հարմոնիա և պոլիֆոնիա, որոնք բխում էին հայ մոնոդիկ երաժշտության առանձնահատկություններից: Այդ յուրահատուկ բազմաձայնության հիմքում միաձայնությունն էր, քանի որ հայ մոնոդիկ երաժշտության օրենքները տարբեր են եվրոպականից (օրինակ՝ լադերի հիմքում ոչ թե եվրոպական օկտավային, այլ շղթայաձև միացված տետրախորդների համակարգն է. առաջին տետրախորդի վերջին՝ չորրորդ ձայնը միաժամանակ դառնում է առաջին ձայն հաջորդ տետրախորդի համար, և այդ շղթայումից առաջանում է փոքր սեպտիմա, որի տոնիկան կենտրոնում է: Եվ կան վեց տեսակի տետրախորդներ, որոնց զանազան միացություններից էլ առաջանում են զանազան լադեր ու եղանակներ): Ազգային ոճի դրսևորումներից էր նաև ֆակտուրան. օրինակ՝ դաշնամուրային երաժշտության ինքնատիպ ֆակտուրան Կոմիտասն ստացավ՝ ուսումնասիրելով ազգային նվագարանների կատարողական առանձնահատկությունները:

Կոմիտաս. <<..Մենք՝ հայերս, պետք է մեզ համար ոճ ստեղծենք ու ապա թե համարձակ առաջ գնանք: ...Ես պիտի հասնեմ նպատակիս, նույնիսկ, եթե ամբողջ կյանքս վրա դնեմ>>: Նաև գրում է. <<Հայ երաժիշտներիցս պահանջվում է եվրոպական դասական երաժշտության էության և պահանջների խոր և լայն ճանաչողություն: Մի անգամ էլ շեշտելով այդ անհրաժեշտությունը՝ անմիջապես պետք է ավելացնեմ. վայ մեզ՝ հայ երաժիշտներիս, եթե տիրանալով եվրոպական դասական երաժշտության էության և նրա կերպավորման օրենքներին-կանոններին, անգիտանանք, որ մեր ազգային երաժշտությունն էլ ունի իր առանձնահատկություններն ու սրանցից բխող կանոններն ու պահանջները. նրանց կուրորեն եվրոպականորեն փոխարինելը կլինի մեծագույն մեղանչումը, ինչը որ մեր երաժշտության զարթոնքի շեմին շատ անգամ է կատարվել, և վախենում եմ, որ դեռ կկատարվի>>:

Ուսումնասիրելով Կոմիտասի գործերը՝ Թոմաս Հարտմանը գրեց. <<Կոմիտասի գործերը ոչ թե երկեր են՝ սովորական իմաստով, այլ ոճի ստեղծում>>:

Կոմիտասը ժողովրդական երգեցողության և ձայնային գույների յուրահատկության հիմքով ստեղծեց նաև ազգային ինքնատիպ երգեցողության դպրոց, և ինքն էլ, լինելով անզուգական երգիչ, եղավ նրա արտահայտիչը (պահպանվել են ձայնագրված օրինակներ՝ Կոմիտասի կատարմամբ):

Կոմիտասն ունեցել է բազմաթիվ աշակերտներ, դասավանդել է կրթական հաստատություններում, օգնել է մանկապարտեզներին, կազմել ուսումնական ծրագրեր:

Կոմիտասը ստեղծել է և ղեկավարել երգչախմբեր, բազմաթիվ համերգներ է տվել (նրա մշտական երգչախմբերից հայտնի էր Հայաստանում Էջմիածնի Մայր տաճարի երգչախումբը և Կոստանդնուպոլսի աննախադեպ մեծ՝ 300-հոգանոց երգչախումբը): Կոմիտասը համերգ-դասախոսություններով հանդես է եկել Հայաստանի քաղաքներում, Վրաստանում, Անատոլիայի տարբեր քաղաքներում, Եգիպտոսում, Երուսաղեմում, Բեռլինում, Փարիզում, Ցյուրիխում, Ժնևում, Լոզանում, Վենետիկում: Իր վերջին դասախոսությունները Կոմիտասը կարդաց 1914 թվականին Փարիզում կայացած Միջազգային երաժշտական ընկերության համաժողովում (Բեռլինում հիմնված կազմակերպությունն ընդլայնվել էր՝ ընդգրկելով միջազգային երաժշտագիտության 400 ներկայացուցիչների), իսկ դրանից հետո՝ 1915 թվականին, Կոմիտասը երիտթուրքերի կողմից հարյուրավոր հայ մտավորականների հետ աքսորվեց Անատոլիայի խորքերը՝ ականատես լինելով իր ժողովրդի ողբերգությանը: Կոտորածներին զոհ գնաց մեկուկես միլիոն հայ: Հրաշքով փրկվելով մահից՝ Կոմիտասը քսան անպտուղ տարիներ անցկացրեց հոգեբուժարաններում: